o skupnem pregledu izvajanja Sporazuma med Evropsko unijo in Združenimi državami Amerike o obdelavi in posredovanju podatkov o sporočilih glede finančnih plačil iz Evropske unije Združenim državam Amerike za namene programa za sledenje financiranja terorističnih dejavnosti

POROČILO KOMISIJE EVROPSKEMU PARLAMENTU IN SVETU

o skupnem pregledu izvajanja Sporazuma med Evropsko unijo in Združenimi državami Amerike o obdelavi in posredovanju podatkov o sporočilih glede finančnih plačil iz Evropske unije Združenim državam Amerike za namene programa za sledenje financiranja terorističnih dejavnosti

Sporazum med Evropsko unijo in Združenimi državami Amerike o obdelavi in posredovanju podatkov o sporočilih glede finančnih plačil iz Evropske unije Združenim državam Amerike za namene programa za sledenje financiranja terorističnih dejavnosti (sporazum TFTP) je začel veljati 1. avgusta 2010.

Postopkovni vidiki

Člen 13 sporazuma določa redne skupne preglede zaščitnih ukrepov, nadzora in določb o vzajemnosti, ki jih izvedejo skupine za pregled iz EU in ZDA, vključno z Evropsko komisijo, Ministrstvom za finance ZDA in predstavniki dveh organov za varstvo podatkov iz držav članic EU, vključujejo pa lahko tudi strokovnjake za varnost in varovanje podatkov ter osebe s pravosodnimi izkušnjami.

To poročilo se nanaša na četrti skupni pregled sporazuma od začetka njegove veljavnosti in zajema obdobje 22 mesecev (od 1. marca 2014 do 31. decembra 2015). Prvi skupni pregled sporazuma, ki je bil opravljen februarja 2011, je zajemal obdobje prvih šest mesecev po začetku veljavnosti sporazuma (od 1. avgusta 2010 do 31. januarja 2011), drugi skupni pregled, opravljen oktobra 2012, pa naslednje obdobje dvajsetih mesecev (od 1. februarja 2011 do 30. septembra 2012). Tretji skupni pregled, ki je bil opravljen aprila 2014, je zajemal obdobje sedemnajstih mesecev (od 1. oktobra 2012 do 28. februarja 2014). Komisija je 27. novembra 2013 sprejela sporočilo o skupnem poročilu Komisije in Ministrstva za finance ZDA o vrednosti posredovanih podatkov TFTP v skladu s členom 6(6) sporazuma.

V skladu s členom 13(3) je Evropsko unijo pri tem pregledu zastopala Evropska komisija, Združene države Amerike pa je zastopalo Ministrstvo za finance ZDA. Skupino EU za pregled je vodil visoki uradnik Komisije, sestavljali pa so jo dva uslužbenca Komisije, predstavnika dveh organov za varstvo podatkov in pravosodni strokovnjak iz Eurojusta.

Četrti skupni pregled je bil opravljen v dveh glavnih fazah: 1. marca 2016 v prostorih Europola v Haagu ter 15. in 16. marca 2016 na Ministrstvu za finance ZDA v Washingtonu (v nadaljnjem besedilu: ministrstvo).

To poročilo temelji na informacijah iz pisnih odgovorov na vprašalnik EU, ki jih je ministrstvo poslalo pred pregledom, informacijah, pridobljenih pri razpravah z uslužbenci ministrstva, ter informacijah iz drugih dokumentov ministrstva, ki so na voljo javnosti. Poleg tega so se upoštevale informacije, ki so jih uslužbenci Europola predložili med pregledom, in poročilo skupnega nadzornega organa Europola o inšpekcijskem pregledu iz septembra 2015. Komisija se je z namenom dopolnitve informacij srečala tudi z imenovanim ponudnikom ter od njega prejela informacije.

Priporočila in zaključek

Na podlagi informacij in pojasnil, prejetih od ministrstva, Europola, imenovanega ponudnika in neodvisnih nadzornikov, ter s preverjanjem ustreznih dokumentov in reprezentativnega vzorca iskanja po podatkih TFTP se je Komisija prepričala, da se sporazum in njegovi zaščitni ukrepi ter nadzor izvajajo pravilno in da je ministrstvo upoštevalo ugotovitve tretjega skupnega pregleda. Komisija je zlasti zadovoljna z izidom razprav o razlagi člena 15 glede pravice dostopa in z načinom, kako ministrstvo še naprej ocenjuje nujnost hrambe pridobljenih podatkov v smislu člena 6(7) sporazuma.

Europol je svoje naloge preverjanja opravil v skladu s členom 4 na podlagi podrobne in redno posodobljene dodatne dokumentacije, ki jo je prejel od ministrstva. Nadzorni mehanizem deluje nemoteno in učinkovito zagotavlja, da je obdelava podatkov v skladu s pogoji, določenimi v členu 5. Vsi podatki, v katere ni bilo vpogleda, se izbrišejo dvakrat letno, da se zagotovi, da se v skladu s členom 6(4) sporazuma vsi taki podatki izbrišejo najpozneje pet let po prejetju. Redna ocena pridobljenih podatkov, ki jo opravi ministrstvo, vključuje oceno obdobij hrambe podatkov. Ustrezne informacije o postopku popravka podatkov so vključene na spletišču ministrstva.

Komisija glede na možnosti za nadaljnje izboljšave predlaga, da države članice razmislijo o zagotavljanju rednih povratnih informacij o podatkih TFTP, ki jih prejmejo od ministrstva, kar bi lahko dodatno izboljšalo kakovost in količino informacij, ki se izmenjajo v skladu s členoma 9 in 10. Komisija poziva Europol, naj še naprej dejavno ozavešča o programu TFTP in podpira države članice, ki se nanj obrnejo za nasvet in izkušnje pri oblikovanju zaprosil na podlagi člena 10. Pomembno je, da Europol svojo vlogo preverjanja v skladu s členom 4 še naprej opravlja tako temeljito in neodvisno kot doslej.

V okviru pregleda je ministrstvo pisno potrdilo veljavnost zagotovil iz posvetovanj v letu 2013. Navedlo je, da vlada ZDA, vključno z vsemi oddelki in agencijami, od začetka veljavnosti sporazuma TFTP avgusta 2010 ni prejela sporočil glede finančnih plačil od imenovanega ponudnika v Evropski uniji, razen kot je dovoljeno v sporazumu TFTP. Ministrstvo je navedlo tudi, da v tem času vlada ZDA ni izdala nobenega uradnega poziva (subpoena) imenovanemu ponudniku v EU ali imenovanemu ponudniku v ZDA, s katerim bi zahtevala predložitev podatkov, shranjenih v EU, razen kot je dovoljeno v členu 4 sporazuma TFTP. Ministrstvo je tudi potrdilo, da ZDA v celoti izpolnjujejo in nameravajo še naprej v celoti izpolnjevati vse svoje obveznosti na podlagi sporazuma TFTP.

Sporazum TFTP je še vedno pomemben instrument za zagotavljanje pravočasnih, točnih in zanesljivih informacij o dejavnostih, povezanih z domnevnimi dejanji načrtovanja in financiranja terorizma. Pomaga pri odkrivanju in sledenju teroristom ter njihovim podpornim omrežjem po vsem svetu.

Komisija pozdravlja vse večjo preglednost organov ZDA pri izmenjavi informacij, kar ponazarja pomen sporazuma TFTP za mednarodna prizadevanja v boju proti terorizmu. Podrobne informacije o tem, kako se lahko uporabljajo podatki TFTP, in konkretni primeri njihove uporabe, ki so navedeni v skupnem poročilu o vrednosti in v okviru tega pregleda, pomenijo pomemben napredek pri nadaljnjih pojasnilih o delovanju in dodani vrednosti sporazuma TFTP.

V obravnavanem obdobju je EU lahko bolje izkoristila sporazum TFTP kot v obdobjih, obravnavanih v prejšnjih pregledih. V nekaterih primerih so bile informacije, posredovane v okviru sporazuma, bistvenega pomena za napredek posebnih preiskav v zvezi s terorističnimi napadi na ozemlju EU. Organi ZDA so v veliki meri uporabljali člen 9 sporazuma, ki omogoča spontano posredovanje informacij, pridobljenih v okviru TFTP, organom EU. Poleg tega je Europol v obravnavanem obdobju proaktivno spodbudil vrsto zaprosil v skladu s členom 10 sporazuma. To je pripomoglo k boljši ozaveščenosti organov EU o sporazumu TFTP, ki so ga zato v večji meri uporabljali.

Redni pregled sporazuma je bistven, da se zagotovi njegovo pravilno izvajanje, ustvari zaupanje med pogodbenicama in da se zainteresiranim stranem nudi zagotovilo o koristnosti instrumenta TFTP. Komisija in ministrstvo sta sklenila, da se v začetku leta 2018 opravi naslednji skupni pregled v skladu s členom 13 sporazuma.